Civilek.info

Jánoskúti Márta jelmeztervező életmű-kiállítása
2025-07-06 08:00 - 2025-10-01 17:00 (Europe/Helsinki)
Jánoskúti Márta Kossuth- és Jászai Mari-díjas jelmeztervezőnek, a nemzet művészének nyílik életmű-kiállítása szombaton a Nógrád vármegyei Mohorán működő Tolnay Klári Emlékházban – tájékoztatta az MTI-t a Tolnay Klári Kulturális és Művészeti Egyesület-Emlékház elnöke, az emlékház alapítója.
Balla István elmondta: a Szenvedélyem a hivatásom című kiállítás Jánoskúti Márta rajzain, jelmeztervein és jelmezein keresztül betekintést enged a színházi tervezés és az iparművészet kulisszatitkaiba, valamint egy páratlan, nagy műveltségű művész munkásságába.
A megnyitón Jánoskúti Márta Turnai Tímea színháztörténésszel idézi fel pályafutásának feledhetetlen állomásait. A beszélgetésbe bekapcsolódnak kedves kollégái, művészbarátai is. Az est háziasszonya Balogh Erika Jászai Mari-díjas színművész lesz.
Balla István – aki bőrész, iparművész – enteriőröket teremtett Jánoskúti Márta fél évszázadnyi kedvenc, válogatott munkáiból, ruhákból, kalapokból, jelmezekből, rajzokból.

Idézve a jelmeztervező gondolatát, miszerint a színházban az emberek tökéletességre vágynak, ezért minden apróság fontos lehet a jelmezeknél, Balla István úgy fogalmazott: ezeket a kedves apróságokat érinthetjük meg egy harmonikus, nekünk álmodott térben.

A Tolnay Klári Emlékházban műteremrészletet rendeznek be, benne Jánoskúti Márta könyvespolcával, ecsetjeivel, vízfestékeivel, színes ceruzáival.
A kiállított tárgyak között bemutatnak öt kosztümöt a Vígszínház és a Magyar Állami Operaház előadásaiból, köztük például Gálffi László Shakespeare II. Richárd című tragédiájában viselt köpenyét.
Jánoskúti Márta 1966-ban végezte el az Iparművészeti Főiskolát, előbb tervezői asszisztensként dolgozott a Nemzeti Színházban, 1966-tól a szolnoki Szigligeti Színház jelmeztervezője, 1970-től a Vígszínház társulatának tagja, tervező művésze.
Turnai Tímea színháztörténész így ír róla: Rajzaiban festőiség, precíz és átgondolt színharmónia, a szakmai tudás megalapozottsága mutatkozik. Nemcsak a társulati rendszer, forma, de a művészekhez való személyes és empatikus kötődés, szellemi háttér is kiemelkedően fontos művészetének kiteljesítéséhez. Elképzeléseinek megvalósításához kiemelkedő számú és tartalmú művészeti, színház- és viselettörténeti szakkönyvtárral, zenei- és textil gyűjteménnyel rendelkezik. Csehov, Dosztojevszkij és általában az orosz irodalom nagy rajongója. Megjelenésben, öltözetét tekintve művésztársai szerint ő maga is egy „csehovi” figurára hasonlít, finom és elegáns színekkel öltözködve, de furcsa egyedi kiegészítőkkel társítva.
Az emlékházban ez a harmadik olyan tárlat, amely a színház kulisszatitkaival foglalkozik.
A kiállítás július 6-tól október 1-ig tekinthető meg Mohorán.

Palóc Napok és Városnapok Füleken
2025-08-14 08:00 - 2025-08-17 23:00
Augusztus 14-én kezdődik a XXXIV. Palóc Napok és Füleki Városnapok; a felvidéki városban koncertekkel, városnéző sétával, nyitott borospincékkel, gyermekprogramokkal is várják a látogatókat – tájékoztatta az MTI-t a Városi Művelődési Központ igazgatója pénteken.
Tóth Éva elmondta: a négynapos program csütörtökön a Városi Honismereti Múzeumban kezdődik, ahol új időszaki kiállítást nyitnak meg a füleki Koháry-kúria felújításáról.
Ismertette: az intézői lakóhelyként szolgáló, egyszintes barokk kúriát II. Koháry István várkapitány építtette a 18. század első harmadában. A család kihalása után az uradalom az ismert uralkodócsalád, a Coburgok tulajdonába került. Az épületet később a helyi gazdálkodó családok birtokolták, utána azonban romos állapot¬ban sokáig elhagyatottan állt. A kúria 2004-től a 47. sz. Koháry István cserkészcsapatnak ad otthont, amelynek tagjai 2021-ben megkezdték az épület felújítását, és rendelkezésre álló kordokumentumok alapján, különös figyelemmel a történelmi hitelességre, igyekeztek visszaállítani az objektum eredeti állapotát.
A kiállítás látogatóit a felújítás folyamatát bemutató fotódokumentáció, valamint érdekes kiállítási tárgyak várják, mint például eredeti kályhacsempék, megőrzött padlóburkolat, II. Koháry Istvánt ábrázoló festmények a Füleki Vármúzeum gyűjteményéből, az egykori gazdálkodó családok és a Coburgok között megkötött eredeti adásvételi szerződés, valamint a gazdacsaládok használati tárgyai. A tárlat október 17-ig tekinthető meg.

A megnyitó előtt Bagi Zoltán Péter történész és levéltáros tart előadást Fülek a Fuggerzeitungokban címmel, utána pedig koszorúzással emlékeznek meg a templom adományozójáról, II. Koháry Istvánról, annak mellszobránál.

A csütörtöki műsor a római katolikus templom építésének 300. évfordulója alkalmából megrendezett régizenei koncerttel zárul.
Pénteken a városi díjak ünnepi átadásával folytatódik program a várudvaron, este Karel Gott és a Karol Duchon legnagyobb slágerei hangzanak el a Karl Band együttes előadásában. A napot 21órakor a komáromi Koral Tribute Band zenekar koncertje zárja, amely az ismert magyarországi Korál együttes és Balázs Fecó legjobb számait viszi el Fülekre.
Szombaton a családi délelőtt keretében várja a kicsiket a nagyokat a SpozaVoza színház egy szlovák nyelvű bábelőadással, őket követi a Mesélő Bőrönd Társulat Az állatok nyelvén beszélő juhász című meséje, majd a Hórihorgas Hujákolók Sárkányármány című gólyalábas előadása.

A várudvaron kísérőprogramokból sem lesz hiány, lesznek kézműves foglalkozások, népi játékok és a Nógrád regionális termék védjegy alá csoportosuló regionális kézművesek és termékeik is várják az érdeklődőket.

Délután 15 órakor a helyi borászok nyitott pincékkel várják a Sávolyi úton a borkedvelőket. Ugyanebben az időpontban kezdődik az Ismeretterjesztő városi séta II. Koháry István nyomában a Városi Honismereti Múzeumban, ahonnan a 300 éves templomba, majd a Koháry-kúriához vezet az útvonal, ahol a helyi cserkészcsapat tagjai piknikkel várják az odaérkezőket.
Szombat este a műsor ismét a várudvaron folytatódik, ahol a Peter Cmorik Band koncertezik, majd a különféle tehetségkutató versenyekből ismert losonci Peter Juhás & Band mutatkozik be. 21.30-tól a Magna Cum Laude együttes koncertje zárja a napot.
Vasárnap ünnepi szentmiséket és körmenetet tartanak, délután a drukkerek az FTC Stadionban bajnoki labdarúgó-mérkőzésen szurkolhatnak.
Este a színházkedvelők a vár udvarán a Bál a Savoyban című operettet tekinthetik meg.
Az igazgató közölte: a belépés a programra ingyenes, kivéve a szombat esti koncerteket és a vasárnapi operettet.
A rendezvény Fülek város, a Besztercebánya Megyei Önkormányzat és a Kisebbségi Kulturális Alap támogatásával valósul meg.
MTI
